EL
4.7.2022
Επίσημη Εφημερίδα της Ευρωπαϊκής Ένωσης
C 257/51
Προσφυγή της 23ης Μαΐου 2022 — Aven κατά Συμβουλίου (Υπόθεση T-301/22) (2022/C 257/66) Γλώσσα διαδικασίας: η γαλλική Διάδικοι Προσφεύγων: Petr Aven (Virginia Water, Ηνωμένο Βασίλειο) (εκπρόσωποι: T. Marembert και A. Bass, δικηγόροι) Καθού: Συμβούλιο της Ευρωπαϊκής Ένωσης
Αιτήματα Ο προσφεύγων ζητεί από το Γενικό Δικαστήριο: — να ακυρώσει, καθόσον αφορά τον προσφεύγοντα, την απόφαση 2022/337 (1) του Συμβουλίου, της 28ης Φεβρουαρίου 2022, που τροποποιεί την απόφαση 2014/145/ΚΕΠΠΑ σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας· — να ακυρώσει τον εκτελεστικό κανονισμό (ΕE) 2022/336 (2) του Συμβουλίου, της 28ης Φεβρουαρίου 2022, για την εφαρμογή του κανονισμού (ΕΕ) αριθ.
269/2014 σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας· — να καταδικάσει το Συμβούλιο στα δικαστικά έξοδα.
Λόγοι ακυρώσεως και κύρια επιχειρήματα Προς στήριξη της προσφυγής του, ο προσφεύγων προβάλλει τέσσερις λόγους. 1.
Με τον πρώτο λόγο προβάλλεται πλάνη εκτιμήσεως.
Ο προσφεύγων υποστηρίζει, αφενός, ότι κανένα από τα αποδεικτικά στοιχεία που επικαλέστηκε το Συμβούλιο δεν ανταποκρίνεται στις επιταγές της ευρωπαϊκής νομολογίας σχετικά με το επίπεδο και την ποιότητα αποδείξεως και, αφετέρου, ότι κανένας από τους ισχυρισμούς που εμπεριέχονται στην αιτιολογία του Συμβουλίου δεν αποδεικνύεται, με αποτέλεσμα να μην πληρούνται τα κριτήρια α' και δ' της απόφασης 2014/145/ΚΕΠΠΑ, όπως ίσχυε κατά τον χρόνο των πραγματικών περιστατικών, τα οποία μνημονεύει ρητά το Συμβούλιο στην αιτιολογία του. 2.
Με τον δεύτερο λόγο προβάλλεται ένσταση ελλείψεως νομιμότητας του κριτηρίου ζ' της απόφασης 2014/145/ΚΕΠΠΑ, λόγω διττής παραβίασης της αρχής της αναλογικότητας.
Ο προσφεύγων εκτιμά, αφενός, ότι το προβληθέν από το Συμβούλιο κριτήριο είναι προδήλως ακατάλληλο για την επίτευξη του επιδιωκόμενου σκοπού και, αφετέρου, ότι υπήρχε δυνατότητα προσφυγής σε λιγότερο επαχθή μέσα. 3.
Με τον τρίτο λόγο προβάλλεται έλλειψη νομικής βάσεως, καθόσον δεν αποδείχθηκε επαρκής σύνδεσμος μεταξύ της κατηγορίας των προσώπων στα οποία αναφέρεται το εν λόγω κριτήριο και της Ρωσικής Ομοσπονδίας. 4.
Με τον τέταρτο λόγο προβάλλεται πλάνη εκτιμήσεως, καθόσον το Συμβούλιο δεν απέδειξε ότι ο προσφεύγων είναι εξέχων επιχειρηματίας που δραστηριοποιείται σε οικονομικούς τομείς οι οποίοι παρέχουν σημαντική πηγή εσόδων στην κυβέρνηση της Ρωσικής Ομοσπονδίας.
(1) (2)
Απόφαση (ΚΕΠΠΑ) 2022/337 του Συμβουλίου, της 28ης Φεβρουαρίου 2022, που τροποποιεί την απόφαση 2014/145/ΚΕΠΠΑ σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (ΕΕ 2022, L 59, σ. 1).
Εκτελεστικός κανονισμός (ΕΕ) 2022/336 του Συμβουλίου, της 28ης Φεβρουαρίου 2022, για την εφαρμογή του κανονισμού (ΕΕ) αριθ.
269/2014 σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (ΕΕ 2022, L 58, σ.
1).